Priloga 2 – pravila, ki se uporabljajo za upravičene stroške

# Prispevki na enoto

**Kraj izvora**: kraj, kjer se nahaja organizacija pošiljateljica.

**Trajnostno prevozno sredstvo:** kolo, avtobus, souporaba avtomobila in vlak. Nacionalna agencija lahko na podlagi ustaljene prakse in za vsak primer posebej kot trajnostna sprejme tudi druga prevozna sredstva.

Prispevek na enoto za trajnostna prevozna sredstva (zeleno potovanje) je upravičen, če so bila za večino povratnega potovanja uporabljena trajnostna prevozna sredstva.

**Prispevek na enoto na razpon razdalje**: znesek, plačan za povratno potovanje med krajem odhoda in krajem prihoda.

**Kraj**: kraj, kjer se nahaja organizacija gostiteljica. Če se sporoči drug kraj izvora ali izvajanja, mora upravičenec navesti razlog za to spremembo.

Čas poti se ne upošteva pri ugotavljanju skladnosti z minimalnim upravičenim trajanjem aktivnosti mobilnosti, določenim v Vodniku za prijavitelje.

## 1.1 Podpora za potne stroške

Prispevki na enoto za pot se uporabljajo za vsako mobilnost osebja.

Za mobilnost študentov se prispevki na enoto za pot uporabljajo:

1. za institucije pošiljateljice iz najbolj oddaljenih držav članic EU in tretjih držav, pridruženih programu, ter regij (najbolj oddaljene regije, Ciper, Islandija, Malta) ter čezmorskih držav in ozemelj;
2. za udeležence z manj priložnostmi, ki se udeležijo kratkotrajne mobilnosti študentov;
3. za udeležence, ki potujejo v tretje države, ki niso pridružene programu, razen tretjih držav, ki niso pridružene programu, iz regij 13 in 14.

V primeru (iii) se upravičenci lahko odločijo, da udeležencem ne zagotovijo prispevka na enoto za pot, razen za udeležence z manj priložnostmi. Merila za to odločitev morajo zagotavljati enako obravnavo ter biti pravična, pregledna, dokumentirana in objavljena na spletišču institucije.

(a) Izračun skupnega prispevka na enoto:

Skupni prispevek na enoto za podporo za potne stroške se izračuna tako, da se število udeležencev na razpon razdalje poti pomnoži s prispevkom na enoto, ki se uporablja za zadevni razpon razdalje in vrsto potovanja (standardno ali s trajnostnimi sredstvi), kakor je določen v Prilogi 3 k Sporazumu.

Za določitev ustreznega razpona razdalje mora upravičenec navesti razdaljo enosmerne poti, ki jo izračuna s spletnim kalkulatorjem razdalje, ki je na voljo na spletišču Komisije: [https://ec.europa.eu/programmes/erasmus-plus/resources/distance-calculator\_sl](https://ec.europa.eu/programmes/erasmus-plus/resources/distance-calculator_sl.).

Skupni prispevek na enoto za podporo za potne stroške izračuna upravičenec v orodju Erasmus+ za poročanje in upravljanje na podlagi veljavnih stopenj prispevka na enoto.

1. Sprožilni dogodek

Podpora za potne stroške se izplača le, če se je udeleženec dejansko udeležil aktivnosti.

1. Dokazila

Za osebje: dokazilo o udeležbi v aktivnosti v obliki izjave, ki jo podpiše organizacija gostiteljica in ki v primeru kombinirane mobilnosti zajema tudi virtualne komponente ter v kateri so navedeni ime udeleženca, namen aktivnosti ter potrjeni začetni in končni datum aktivnosti fizične mobilnosti.

Za študente: dokumentarna dokazila, ki jih izda organizacija gostiteljica in ki v primeru kombinirane mobilnosti zajemajo tudi virtualne komponente ter na katerih so navedeni:

* ime študenta,
* potrjeni začetni in končni datum aktivnosti fizične mobilnosti

v naslednji obliki:

* prepis ocen (ali priložena izjava (potrdilo o udeležbi)) v primeru mobilnosti za študij,
* potrdilo o praksi (ali priložena izjava (potrdilo o udeležbi)) v primeru mobilnosti za prakso.

Poleg navedenih dokazil se v primeru uporabe trajnostnih prevoznih sredstev (zeleno potovanje): kot dokazilo uporablja častna izjava, ki jo podpiše oseba, ki prejme nepovratna sredstva za potne stroške. Udeležence je treba obvestiti, da morajo hraniti dokazila o potovanju (vozovnice) in jih na zahtevo predložiti upravičencu.

Če se začetna točka potovanja razlikuje od kraja izvora ali če se končna točka potovanja razlikuje od kraja izvajanja, mora upravičenec sporočiti razlog za to razliko. Če potovanje ni bilo opravljeno ali če je bilo financirano iz virov EU, ki ne spadajo v program Erasmus+, bo upravičenec v svojem poročilu navedel, da finančna podpora za potovanje ni potrebna.

## 1.2 Individualna podpora

1. Izračun skupnega prispevka na enoto

Skupni prispevek na enoto se izračuna tako, da se število dni/mesecev fizične prisotnosti na študenta pomnoži s prispevkom na enoto na dan/mesec, ki se uporablja za zadevno državo gostiteljico, kakor je določen v Prilogi 3 k Sporazumu. Lahko se dodajo financirani dnevi potovanja, če je to relevantno za posamezno aktivnost, kot je določeno v Prilogi 3.

V primeru nepolnega meseca pri dolgotrajni mobilnosti se skupni prispevek na enoto izračuna tako, da se število dni v nepolnem mesecu pomnoži z 1/30 prispevka na enoto na mesec, vključno z dodatnimi zneski.

Študenti in mladi diplomanti z manj priložnostmi, ki sodelujejo v mobilnosti, morajo prejeti dodatni znesek za manj priložnosti za individualno podporo, če izpolnjujejo merila za upravičenost, določena na nacionalni ravni.

V primeru mobilnosti študentov v terciarnem izobraževanju med državami članicami EU in tretjimi državami, pridruženimi programu, ter v tretje države, ki niso pridružene programu, iz regij 13 in 14 za prakso mora študent in mladi diplomant prejeti mesečni dodatni znesek za prakso za individualno podporo.

Dodatni zneski za prakso in manj priložnosti so kumulativni za dolgotrajno mobilnost študentov med državami članicami EU in tretjimi državami, pridruženimi programu, ter v tretje države, ki niso pridružene programu, iz regij 13 in 14.

Če študenti in mladi diplomanti ne prejmejo nepovratnih sredstev za podporo za potne stroške, so upravičeni do dodatnega zneska k individualni podpori za zelena potovanja, kot je določeno v Prilogi 3.

**Začetni in končni datum se štejeta, kot sledi:**

* začetni datum mora biti prvi dan, ko mora biti študent prisoten v organizaciji gostiteljici (prvi predmet/prvi delovni dan/prvi dan dogodka za dobrodošlico, jezikovnega ali medkulturnega tečaja);
* končni datum mora biti zadnji dan, ko mora biti študent prisoten v organizaciji gostiteljici (zadnji dan obdobja preverjanja znanja/predmeta/dela/obveznega obdobja študija).

Za osebje: skupni prispevek na enoto se izračuna tako, da se število dni fizične prisotnosti na udeleženca pomnoži s prispevkom na enoto na dan, ki se uporablja za zadevno državo gostiteljico, kakor je določen v Prilogi 3 k Sporazumu. Lahko se dodajo financirani dnevi potovanja, če je to relevantno za posamezno aktivnost, kot je določeno v Prilogi 3.

V primeru „delne mobilnosti z ničelnimi nepovratnimi sredstvi“ v mobilnosti v terciarnem izobraževanju, ki se podpira s sredstvi notranje politike, morajo udeleženci prejeti individualno podporo za minimalno obdobje mobilnosti, razen za povsem nefinancirano mobilnost („mobilnost z ničelnimi nepovratnimi sredstvi“).

**Spremembe obdobja bivanja za študente in osebje:**

Če je **pričakovano obdobje bivanja daljše od obdobja, navedenega v sporazumu o nepovratnih sredstvih**, lahko upravičenec:

* spremeni sporazum o nepovratnih sredstvih med obdobjem mobilnosti, da se upošteva daljše trajanje, če to omogoča preostali znesek nepovratnih sredstev, ali
* se z udeležencem med obdobjem mobilnosti dogovori, da se dodatno število dni šteje za obdobje z „ničelnimi nepovratnimi sredstvi“ (nefinancirano trajanje).

Po končani mobilnosti zneska nepovratnih sredstev ni mogoče zvišati.

Če je **potrjeno obdobje bivanja daljše od obdobja, navedenega v sporazumu o nepovratnih sredstvih**, se dodatni dnevi štejejo za obdobje z „ničelnimi nepovratnimi sredstvi“.

Za **dolgotrajno mobilnost študentov**: brez poseganja v spoštovanje minimalnega upravičenega trajanja, če je **potrjeno obdobje bivanja krajše od obdobja, navedenega v sporazumu o nepovratnih sredstvih**, upravičenec ravna, kot sledi:

* če razlika med potrjenim obdobjem in obdobjem, navedenim v sporazumu o nepovratnih sredstvih, presega 5 dni, mora upravičenec podatke v orodju Erasmus+ za poročanje in upravljanje posodobiti tako, da navede potrjeno obdobje (tj. začetni in končni datum iz prepisa ocen ali potrdila o praksi) in nepovratna sredstva se preračunajo;
* če pa je razlika 5 dni ali manj, mora upravičenec v orodju Erasmus+ za poročanje in upravljanje ohraniti obdobje, navedeno v sporazumu o nepovratnih sredstvih (tj. nepovratna sredstva se ne preračunajo).

Če se bivanje prekine, se obdobje prekinitve ne upošteva pri izračunu nepovratnih sredstev za individualno podporo. V primeru prekinitve zaradi višje sile je treba udeležencu dovoliti ponovno nadaljevanje aktivnosti po prekinitvi (pod pogoji iz tega sporazuma).

Če udeleženec odpove sporazum zaradi višje sile, mora biti upravičen do prejema zneska nepovratnih sredstev, ki ustreza dejanskemu trajanju obdobja mobilnosti. Preostala sredstva je treba vrniti upravičencu, razen če sta se stranki dogovorili drugače.

1. Sprožilni dogodek

Individualna podpora se izplača le, če se je udeleženec dejansko udeležil aktivnosti za določeno obdobje.

1. Dokazila

Za osebje: dokazilo o udeležbi v aktivnosti v obliki izjave, ki jo podpiše organizacija gostiteljica in ki v primeru kombinirane mobilnosti zajema tudi virtualne komponente ter v kateri so navedeni ime udeleženca, namen aktivnosti ter potrjena datuma fizičnega začetka in konca aktivnosti.

Za študente: dokumentarna dokazila, ki jih izda organizacija gostiteljica in ki v primeru kombinirane mobilnosti zajemajo tudi virtualne komponente ter na katerih so navedeni:

* ime študenta;
* potrjena datuma fizičnega začetka in konca aktivnosti mobilnosti

v naslednji obliki:

* prepis ocen (ali priložena izjava (potrdilo o udeležbi)) v primeru mobilnosti za študij;
* potrdilo o praksi (ali priložena izjava (potrdilo o udeležbi)) v primeru mobilnosti za prakse.

Za kombinirano mobilnost in udeležbo v kombiniranih intenzivnih programih: uporabiti je treba običajne dokumente, kot so navedeni zgoraj.

Za dodatni znesek za manj priložnosti: dokazilo o izpolnjevanju enega nacionalnega merila (npr. lastna izjava, če je dovoljena kot dokazilo v okviru nacionalnih meril)].

1. Poročanje

Udeleženci morajo uporabiti standardni spletni vprašalnik, ki ga da na razpolago Evropska komisija (poročilo udeleženca), da sporočijo dejanske informacije in svojo oceno aktivnosti mobilnosti, njene priprave in nadaljnjega spremljanja.

Od udeležencev, ki ne predložijo poročila, se lahko zahteva delno ali celotno povračilo finančnega prispevka iz programa Erasmus+.

## 1.3 Organizacijska podpora

1. Izračun skupnega prispevka na enoto

Skupni prispevek na enoto se izračuna tako, da se skupno število aktivnosti mobilnosti pomnoži s prispevki na enoto, ki se uporabljajo, kakor so določeni v Prilogi 3 k Sporazumu.

V skupno število aktivnosti mobilnosti, ki se upoštevajo pri izračunu organizacijske podpore, so vključeni vsi študenti in osebje, ki se udeležijo izhodne mobilnosti, vključno s tistimi z ničelnimi nepovratnimi sredstvi iz programa Erasmus+ za celotno obdobje mobilnosti, ter povabljeno osebje iz podjetij, ki izvaja vhodno mobilnost. V skupno število oseb, ki se upoštevajo za organizacijsko podporo, niso vštete osebe, ki spremljajo udeležence pri njihovi aktivnosti.

Za kombinirani intenzivni program se skupni prispevek na enoto izračuna tako, da se skupno število udeležencev (mobilnih učečih se) v kombiniranem intenzivnem programu, ki prihajajo prek aktivnosti mobilnosti študentov za študij ali usposabljanje osebja, pomnoži s prispevkom na enoto, ki se uporablja, kakor je določen v Prilogi 3 k Sporazumu.

1. Sprožilni dogodek

Organizacijska podpora se izplača le, če se je udeleženec dejansko udeležil aktivnosti. V primeru kombiniranih intenzivnih programov se prispevek na enoto plača, če je bila aktivnost izvedena.

1. Dokazila

Enaka dokazila, kot se zahtevajo za individualno podporo, tudi v primeru kombiniranih intenzivnih programov.

1. Poročanje

Upravičenec mora poročati o dejanskem številu udeležencev v aktivnostih mobilnosti.

Če je v fazi končnega poročanja sporočeno skupno število izvedenih mobilnosti za največ 10 % manjše od števila mobilnosti iz Priloge 1 k Sporazumu, se organizacijska podpora ne sme zmanjšati.

Če je v fazi končnega poročanja sporočeno skupno število izvedenih mobilnosti večje od števila iz Priloge 1 k Sporazumu, je organizacijska podpora omejena na najvišji znesek iz Priloge 1 k Sporazumu.

Pri kombiniranih intenzivnih programih, če je v fazi končnega poročanja sporočeno skupno število izvedenih mobilnosti učečih za največ 10 % manjše od števila mobilnosti v Prilogi 1 k Sporazumu, se organizacijska podpora za kombinirani intenzivni program ne sme zmanjšati.

Če je v fazi končnega poročanja sporočeno skupno število izvedenih mobilnosti večje od števila iz Priloge 1 k Sporazumu, je organizacijska podpora za kombinirani intenzivni program omejena na najvišji znesek iz Priloge 1 k Sporazumu.

## 1.4 Podpora za vključevanje za organizacije

1. Izračun skupnega prispevka na enoto

Skupni prispevek na enoto se izračuna tako, da se skupno število udeležencev s podporo za vključevanje v aktivnostih mobilnosti pomnoži s prispevkom na enoto, ki se uporablja, kakor je določen v Prilogi 3 k Sporazumu.

1. Sprožilni dogodek

Podpora za vključevanje za organizacijo se izplača le, če se je udeleženec dejansko udeležil aktivnosti in prejel podporo za vključevanje za udeležence.

1. Dokazila

Dokazilo o udeležbi v aktivnosti v obliki izjave, ki jo podpišeta organizacija gostiteljica in udeleženec in v kateri so navedeni ime udeleženca, namen aktivnosti ter njen začetni in končni datum, ter kakršen koli dokument, ki dokazuje izplačilo podpore za vključevanje za udeležence, kot je določena v oddelku 2.1 te priloge.

# Dejanski stroški

## 2.1 Podpora za vključevanje za udeležence

1. Izračun zneska nepovratnih sredstev

Nepovratna sredstva so povračilo 100 % upravičenih stroškov, ki so dejansko nastali.

b) Upravičeni stroški

Dodatni stroški, ki so neposredno povezani z udeleženci z manj priložnostmi in njihovimi spremljevalci in ki jih ni mogoče kriti z dodatnim zneskom za individualno podporo za udeležence z manj priložnostmi. Ti stroški so namenjeni predvsem kritju dodatne finančne podpore, ki jo udeleženci zaradi svojega telesnega, duševnega ali zdravstvenega stanja potrebujejo za udeležbo v mobilnosti in v pripravljalnih obiskih.

Sredstva za spremljevalce za prvih 60 dni temeljijo na stroških na enoto za mobilnost osebja (podpora za potne stroške, individualna podpora).

Tako kot za udeleženca se lahko, če stroški na enoto za podporo za potne stroške ne pokrijejo vsaj 70 % dejanskih potnih stroškov spremljevalca, uporabijo pravila za izredne stroške za drago potovanje.

Če je bivanje v tujini daljše od 60 dni, se proračunska kategorija „podpora za vključevanje za udeležence“ po 60. dnevu izračuna na podlagi dejanskih stroškov bivanja.

Potem ko so udeleženci izbrani, je sredstva za podporo za vključevanje za udeležence mogoče dati na voljo na dva načina. Upravičenec lahko vloži zahtevek za financiranje pri nacionalni agenciji ali izvede proračunsko prerazporeditev v skladu s Prilogo 5 k Sporazumu.

1. Dokazila

Dokumentacija, ki utemeljuje potrebo po podpori za vključevanje za udeleženca in jo podpiše organizacija gostiteljica ali pošiljateljica ter v kateri so navedeni ime udeleženca, namen aktivnosti ter njen začetni in končni datum, dokumentacija o načrtovanih dejanskih stroških in njihovi odobritvi s strani nacionalne agencije ter dokazilo o plačilu povezanih stroškov na podlagi računov, na katerih so navedeni ime in naslov organa, ki je izdal račun, znesek in valuta, datum računa, ter če je ustrezno, dokumentacija, ki jo podpiše organizacija gostiteljica ter v kateri je naveden začetni in končni datum bivanja spremljevalca.

1. Poročanje

Upravičenec mora za vsako stroškovno postavko v tej proračunski kategoriji navesti naravo stroškov in dejanski znesek nastalih stroškov.

## Izredni stroški

1. Izračun zneska nepovratnih sredstev

Nepovratna sredstva so povračilo 80 % naslednjih upravičenih stroškov, ki so dejansko nastali.

1. Upravičeni stroški
2. Stroški, povezani z jamstvom za predhodno financiranje, ki ga predloži upravičenec, kadar tako jamstvo zahteva nacionalna agencija, kakor je določeno v podatkovnem listu (glej točko 4).
3. Dragi potni stroški: stroški najvarčnejšega in najučinkovitejšega načina potovanja, če prispevek na enoto ne pokrije vsaj 70 % potnih stroškov. To financiranje se lahko študentom in osebju dodeli samo, če so upravičeni do prispevkov na enoto za podporo za potne stroške. Izredni stroški za drago potovanje nadomeščajo podporo za potne stroške. Potem ko so udeleženci izbrani, lahko upravičenec pri nacionalni agenciji vloži zahtevek za financiranje za visoke potne stroške kot izredne stroške ali pa jih pokrije s proračunsko prerazporeditvijo v skladu s Prilogo 5 k Sporazumu.
4. Stroški rezervacije, če ni mogoče potovati brez obvezne rezervacije sedeža, za države, kjer je to ustrezno. Ti stroški se lahko krijejo poleg vozovnice.
5. Visoki potni stroški za udeležence, vključno z vodji skupin, spremljevalci tudi za uporabo čistejših prevoznih sredstev z nižjimi emisijami ogljika.
6. Dokazila

Dokazilo o stroških finančnega jamstva, ki ga izda organ, ki je upravičencu zagotovil jamstvo, in na katerem so navedeni ime in naslov organa, ki je izdal finančno jamstvo, znesek in valuta stroškov jamstva ter datum in podpis pravnega zastopnika organa, ki je izdal jamstvo.

V primeru visokih potnih stroškov: dokumentacija, ki utemeljuje potrebo po teh nepovratnih sredstvih za udeleženca in jo podpiše organizacija gostiteljica ali pošiljateljica ter v kateri so navedeni ime udeleženca, namen aktivnosti ter njen začetni in končni datum, dokumentacija o načrtovanih dejanskih stroških in njihovi odobritvi s strani nacionalne agencije ter dokazilo o plačilu povezanih stroškov na podlagi računov, na katerih so navedeni ime in naslov organa, ki je izdal račun, znesek in valuta, datum računa ter potek poti.